સવારમાં કોઈ ન ઊઠ્યું હોય તે પહેલાં ઊઠીને મંદિરની સાફસફાઈ સાથે ગુરુ અને અન્ય વડીલ સંતોનાં કામો નિપટાવી નાખતાં. નારાયણસ્વરૂપદાસની સેવા તો અનન્ય હતી પણ સેવાની સાથે તેમણે ભટકેલા સમાજને રાહ દેખાડવાનો હતો. ગુરુ આજ્ઞાનુસાર તેઓ શાસ્ત્રોનો અભ્યાસ કરવા માટે ખાસ પેટલાદ ખાતે સંસ્કૃત પાઠશાળામાં ગયા જ્યાં અનેક જ્ઞાની પંડિતો સાથે તેમનો યોગ થયો. જીવનના અનેક સારાનરસા પાઠ શીખવા મળ્યા. સંસ્કૃતમાં નારાયણસ્વરૂપદાસ સિદ્ધ થયા અને શાસ્ત્રીની પદવી મેળવી શાસ્ત્રી નારાયણસ્વરૂપદાસ સ્વામી બન્યા.